Igennem næsten en menneskealder har Nationalmuseet arbejdet på et stort bogværk i mange bind med beskrivelser og helt nøjagtige tegninger af samtlige fund fra ældre bronzealder. Die Funde hedder værket - altså tysk for fundene. Die Funde-værket, som er et projekt under Nationalmuseet, er et samlet videnskabligt værk, der har sit udspring helt tilbage i 50’erne og dets mange bind går ud på at gengive samtlige fund fra bronzealderen i Nordvesttyskland og Danmark så præcist som muligt ved at tegne dem. Dermed kan forskerne udforske fundene videnskabeligt uden at skulle have dem i hånden. Nu er man næsten i mål med værket – der mangler kun de nordjyske fund – men nu mangler der også penge, og da det at tegne genstandene er en dyr proces, ender det måske med, at fund fra Nordjylland istedet skal fotograferes. Giver forskerne en mere præcis gengivelse På Nordjyske Museer er man skuffet over, at de fund, der er gjort fra bronzealderen i Nordjylland ikke bliver tegnet, som det er tilfældet med de øvrige fund i landet, men i stedet skal fotograferes. - Det vil være som at udgive et leksikon og de sidste tre bind så var uden illustrationer eller illustreret på en anden måde, det ville man ikke gøre, siger Lars Christian Nørbach, der er direktør for Nordjyske Museer. Tegningerne giver faktisk forskerne en mere præcis gengivelse af fundene, end det har været muligt ved hjælp af fotografier. - Der er faktisk en hjælp til forskeren i tegningen, den forsvinder, når man fotograferer det, siger Lars Christian Nørbach. Grunden til at de nordjyske fund måske bliver fotograferet i stedet for at blive tegnet er, at de fondsmidler, som finansierer projektet for Nationalmuseet, standser. - Die Funde er fuldstændig afhængig af ekstern finansiering, det vil sige, at vi kan kun køre projektet, hvis vi finder penge fra fonde, og lige nu er det sådan at fondbevillingerne udløber i 2022, og derfor står vi uden penge fra 2023, siger Lars Højer, der er vicedirektør ved Nationalmuseet. Håber på hjælp fra Kulturministeriet Hos Nordjyske Museer er der også landet en anmodning om med finansiering. - Vi er jo blevet bedt om fra Nordjyske Museer at bidrage økonomisk, det har vi takket nej til, der er jo ingen andre, der skal bidrage, så hvorfor skulle vi være ringere stillet end alle de andre, siger direktør for Nordjyske Museer Lars Christian Nørbach. Fra Nordjyske Museers side er der forståelse for den svære økonomiske situation på Nationalmuseet, og derfor appelleres der til en ekstraordinær hjælp fra Kulturministeriet i denne særlige situation. - Man må bare appellere til politikerne også til at se det i det her større perspektiv og sige: Nationalmusset er altså en hest, der skal trække og også trække et rigtig stort læs for os andre, siger Lars Christian Nørbach. Vi ville på TV2 Nord gerne have spurgt Kulturminister Ane Halsboe Jørgensen, om der er mulighed for ekstraordinær økonomisk hjælp til at tegne de nordjyske fund og gøre Die Funde færdig, men hun har ikke ønsket at medvirke i et interview.

Referat:
Et omkring 70 år gammelt projekt er ved at løbe tør for fondsmidler.